#посмотрим_сколько_здесь_умеют_читать_на_адыгэбзэ

Гухэр къызэдофэ

Пщащэм и щхьэр лъагэу  иIэтауэ щытщ, ауэ и напIэр ехьэхащ. И щхьэцыгъуэшхуэр и дамащхьэхэм уэшхыу къытошхэ, зэзэмызэ жьыр къыщепщэкIэ и нэкIум едэхащIэу. Пщащэр Iэпкълъэпкъ зэкIужщ, уэсым хуэдэу хужь фащэ щыгъщ. Фащэр дыгъэ бзийхэмкIэ гъэщIэрэщIа фIэкI умыщIэу, дыщэ IуданэхэмкIэ хэдыкIащ. И шылэ хъар хужьыбзэм жьыр ироджэгу…
 
   И напIэр тIэкIу къыдрехьейри, щауэр къелъагъу. Щауэр пщащэм и пащхьэм итщ, и щхьэр Iэтауэ. И цейр фIыцIэ къарэщ, ар нэхъри нэхъ дахэж ящI дыжьын хьэзырхэм. И бгырыпхым екIупс адыгэ къамэми къыбжеIэ фащэр зыщыгъыр зэрымыкъэрабгъэр. ЩIалэм и плъэкIэ пагэм тIэкIу зыкъыфIэщIыжауэ къыпщегъэхъу, ауэ, хъыджэбзым зэрыIуплъэу наIуэ къохъу абы пщIэшхуэ зэрыхуищIыр, уеблэмэ зэрыщыукIытэр.
 
   Зыхуэбгъэдэн щымыIэ фащэхэр зыщыгъ пщащэхэмрэ щауэхэмрэ хъурейуэ къоув, пшынауэри я гъусэу… ЩIалэ гъуалэр пшынэ макъым екIуу Iэгу йоуэ, гури псэри зыгъэгуфIэ псалъэхэр жаIэ.
 
   Пшынэм и макъым зеIэт. «Уэркъ къафэ»… Щауэхэмрэ пщащэхэмрэ щытщ, Iэгу еуэу, а тIум еплъу. Щауэм пщащэр къигъэфэну къыдеш…   Къэфэн щIадзэ… Гъатхэ псыIэрышэм сыту ещхьыщэ абыхэм я къафэр! Пщащэм и щхьэр лъагэу иIэтащ, дахэу къофэ, тIэкIу къыпогуфIыкI, и Iэхэри дахэу икIи хуэму зэрехьэ. Пщэдджыжь уэсэпсыр къохъуапсэ адыгэ пщащэм. Къыщызэдэфэм я нэхэр зэхуозэ, ауэ тIури занщIэу лъэныкъуэкIэ йоплъэкI. ЩIалэм лъапэпцIийуэ къэфэн щIедзэ. ИкIи апхуэдизу Iэзэу къофэри, щIыгум темыту къыпфIощI. Къофэ пагэу, ауэ пщащэми пщIэ хуищIрэ езыми зыхуищIыжу.
 
   Щауэм и гур пщащэм и гум къыдофэ. Гухэр къызэдофэ. Къэфэн яуха нэужь, я нэхэр аргуэру зэхуозэ, хуэму, зы псалъи жамыIэу сэлам зэрахыж. Ауэ зым адрейр къегъэгугъэ, дэтхэнэми и щхьэри къегъэгугъэж аргуэру зэхуэзэжыну.
 
 
Джэныбэ Сарэ, 
Иордание